ระเบียบกระทรวงสาธารณสุข ว่าด้วยเงินทุนหมุนเวียนยาเสพติด พ.ศ. 2517
ระเบียบกระทรวงสาธารณสุข
ว่าด้วยเงินทุนหมุนเวียนยาเสพติด
พ.ศ. ๒๕๑๗[๑]
 

เพื่อให้การดำเนินงานของเงินทุนหมุนเวียนยาเสพติด
เป็นไปด้วยความเรียบร้อยรัดกุมและเหมาะสม
กระทรวงสาธารณสุขด้วยความเห็นชอบของกระทรวงการคลัง กำหนดระเบียบไว้ดังนี้

ข้อ ๑ ระเบียบนี้เรียกว่า ระเบียบกระทรวงสาธารณสุข
ว่าด้วยเงินทุนหมุนเวียนยาเสพติด พ.ศ. ๒๕๑๗

ข้อ ๒ ให้ใช้ระเบียบนี้ตั้งแต่วันที่ ๑ ตุลาคม ๒๕๑๗
เป็นต้นไป

ข้อ ๓ เงินทุนหมุนเวียนนี้มีวัตถุประสงค์เพื่อ
ซื้อ ขาย และผลิตยาเสพติด สำหรับใช้ในทางการแพทย์และวิทยาศาสตร์ทั่วไป

ข้อ ๔ ให้สำนักงานคณะกรรมการอาหารและยาเปิดบัญชีเงินทุนหมุนเวียนนี้ที่กรมบัญชีกลาง
กระทรวงการคลัง เรียกชื่อบัญชีว่า บัญชีเงินทุนหมุนเวียนยาเสพติด

ข้อ ๕ เงินที่จะนำเข้าบัญชีเงินทุนหมุนเวียน
ได้แก่
(๑)
เงินที่ได้รับจากงบประมาณรายจ่ายประจำปี
(๒)
เงินที่ได้รับจากการดำเนินงานด้วยเงินทุนหมุนเวียน
(๓)
เงินรับอื่น ๆ

ข้อ ๖ เงินที่ได้รับตามข้อ ๕ (๒) และ (๓) ให้นำส่งเข้าบัญชีเงินทุนหมุนเวียนที่กรมบัญชีกลาง
กระทรวงการคลัง ในวันที่ได้รับเงิน ในกรณีที่จำเป็นไม่อาจนำส่งในวันที่ได้รับเงินได้ก็ให้นำส่งในวันทำการรุ่งขึ้น

ข้อ ๗ ในกรณีที่มีความจำเป็นต้องมีเงินไว้เพื่อทดรองจ่ายเป็นรายย่อย
ให้ขอทำความตกลงกระทรวงการคลัง

ข้อ ๘ เงินทุนหมุนเวียนนี้ให้จ่ายได้เฉพาะในกิจการ
ดังต่อไปนี้
(๑)
การซื้อยาเสพติดและสารเคมีประเภทยาเสพติด
(๒)
การใช้จ่ายต่าง ๆ เกี่ยวกับการซื้อ การผลิต การเก็บรักษา การขาย และการขนส่งยาเสพติด
(๓)
ค่าจ้างพนักงานตามที่กระทรวงการคลังอนุมัติ
(๔)
การจ่ายอื่นตามที่กระทรวงการคลังอนุมัติ

ข้อ ๙ การใช้จ่ายเงินทุนหมุนเวียนดังกล่าวในข้อ ๘
ให้เลขาธิการคณะกรรมการอาหารและยาหรือผู้ที่ได้รับมอบหมายเป็นผู้อนุมัติตามรายการ
และภายในวงเงินประจำปีที่ได้รับอนุมัติจากกระทรวงการคลัง

ข้อ ๑๐ การเบิกเงินจากคลัง
ให้ปฏิบัติตามระเบียบของกระทรวงการคลังว่าด้วยการเบิกจ่ายเงินจากคลังโดยอนุโลม
การเขียนเช็คสั่งจ่ายเงินจากธนาคาร ให้มีผู้ลงนามร่วมกันอย่างน้อย ๒ คนตามที่เลขาธิการคณะกรรมการอาหารและยาแต่งตั้ง

ข้อ ๑๑ วิธีปฏิบัติเกี่ยวกับการเบิกเงิน
การรับเงิน การเก็บรักษาเงิน การนำส่งเงิน และฝากเงินในกิจการของเงินทุนหมุนเวียนนี้
ให้ปฏิบัติตามระเบียบของทางราชการที่ได้กำหนดไว้ทุกประการ

ข้อ ๑๒ การบัญชีให้ปฏิบัติตามระบบบัญชีคู่
การปิดบัญชีให้กระทำปีละครั้ง โดยถือปีงบประมาณเป็นรอบปีหนึ่ง
เมื่อปิดบัญชีแล้วให้ส่งบัญชีต้นทุน กำไรขาดทุนและงบดุลพร้อมด้วยรายละเอียดประกอบงบดุล
ให้สำนักงานคณะกรรมการตรวจเงินแผ่นดินตรวจสอบภายในกำหนด ๑๒๐ วัน นับแต่วันสิ้นปีงบประมาณ

ข้อ ๑๓ การกำหนดตำแหน่งและอัตราค่าจ้างให้ได้รับอนุมัติจากกระทรวงการคลัง
การบรรจุ การแต่งตั้ง การเลื่อนค่าจ้าง และการลงโทษ ให้ออก ปลดออก ไล่ออก ให้เป็นอำนาจของเลขาธิการคณะกรรมการอาหารและยา
โดยอนุโลมปฏิบัติตามพระราชบัญญัติระเบียบข้าราชการพลเรือน

ข้อ ๑๔ ให้กองควบคุมวัตถุเสพติด สำนักงานคณะกรรมการอาหารและยา
เป็นผู้ควบคุมรับผิดชอบการดำเนินงานของเงินทุนหมุนเวียนนี้ และให้รายงานผลการดำเนินงานของเงินทุนหมุนเวียนนี้
รวมทั้งรายการรับจ่ายต่อเลขาธิการคณะกรรมการอาหารและยา ทุก ๆ ๖ เดือน

ข้อ ๑๕ ให้เลขาธิการคณะกรรมการอาหารและยา แต่งตั้งเจ้าหน้าที่ทำการตรวจสอบการบัญชีและการเงินของเงินทุนหมุนเวียนนี้อย่างน้อยปีละครั้ง

ข้อ ๑๖ ให้เลขาธิการคณะกรรมการอาหารและยามีอำนาจวางระเบียบภายในเกี่ยวกับการดำเนินงานของเงินทุนฯ
นี้ เท่าที่ไม่ขัดหรือแย้งกับระเบียบนี้ได้

ข้อ ๑๗ ในกรณีที่ไม่อาจปฏิบัติตามข้อกำหนดข้อหนึ่งข้อใดในระเบียบนี้
ให้ขอทำความตกลงกับกระทรวงการคลัง


ประกาศ ณ วันที่ ๒๗ ธันวาคม พ.ศ.
๒๕๑๗
นายแพทย์จิตต์ เหมะจุฑา
ปลัดกระทรวงสาธารณสุข












ปวันวิทย์/จัดทำ
๓ มกราคม
๒๕๖๒


[๑]
ราชกิจจานุเบกษา เล่ม ๑๓๕/ตอนพิเศษ ๒๔๙ ง/หน้า ๑/๘ ตุลาคม ๒๕๖๑